Währed em Konzil vo Basel (1431-1449) isch dr Gegebabscht Felix V. gwehlt worde. Zu sällere Ziit het mä afo Bapiir mache in dr Schdadt und ä Generation schböter het me au afo Büecher drucke. Bekannti Basler Drucker si dr Johannes Petri (1441-1511), dr Johann Amerbach (1444-1513) und dr Johann Froben (1460-1527) gsi. Im Lauf vom Alte Zürichrieg isch 1444 bi St. Jakob an dr Birs es eidgenössischs Kontingent vo de französische Armagnake gschlage worde, aber d Franzose hai s Gebiet druf verloh. 1460 het dr Babscht Pius II. d Uni gschtiftet. 1471 het Basel vom Kaiser Friedrich III. s Rächt übercho Früehlig- und Herbschtmässen abzhalte.[6] Im Schwobechrieg isch Basel de Eidgenosse nochgschtande. Dr Chrieg isch mit em Friide vo Basel 1499 z Änd gange. Eini vo de indiräkte Folge vom Chrieg isch gsi, ass Basel 1501 dr Eidgenosseschaft as Stadtort biidrätten isch.